《长亭怨慢 秋柳》
清代·沈芳

断魂处，冷烟疏雨。远岸斜桥，乱垂残缕。漫说风流，可怜不是旧张绪。

春前曾记，向镜里、描眉妩。换了好繁华，更瘦减、腰支难舞。

秋暮。剩残蝉留恋，叶底抱吟凄楚。莺梭燕剪，恨抛却、青青都去。

最怕听、唱彻阳关，又勾起、离愁如许。过几点芦花，休认长条飞絮。

作者简介：字梦湘，吴县人，诸生顾昌贤室。有《寂寥词》。